Transport va turizm obyektlarida xavfsizlikni taʼminlashga oid qoʻshimcha chora-tadbirlar toʻgʻrisida
(resolution, 2022-04-05)

Oʻzbekiston Respublikasi Prezidentining “Transport va turizm obyektlarida jamoat xavfsizligini taʼminlashning samarali tizimini joriy etishga oid qoʻshimcha chora-tadbirlar toʻgʻrisida” 2019-yil 6-martdagi PQ-4229-son qaroriga muvofiq, shuningdek, zamonaviy axborot-kommunikatsiya vositalaridan foydalangan holda transport va turizm obyektlari hamda ularga tutash hududlarda jamoat xavfsizligini taʼminlashning markazlashgan muvofiqlashtirilgan boshqaruvini tashkil etish maqsadida Vazirlar Mahkamasi qaror qiladi: 1. Oʻzbekiston Respublikasi Ichki ishlar vazirligi Transportda xavfsizlikni taʼminlash bosh boshqarmasi (keyingi oʻrinlarda Bosh boshqarma deb ataladi) tuzilmasida Situatsion-tahliliy markaz (keyingi oʻrinlarda Markaz deb ataladi) tashkil etilsin. 2. Quyidagilar Markaz faoliyatining asosiy yoʻnalishlari etib belgilansin: transport va turizm obyektlari hamda ularga tutash hududlardagi holat va vaziyatni monitoring qilish, kelib tushgan maʼlumotlar tahlili asosida vaziyatning kelgusi rivojlanishini prognoz qilish; transport va turizm obyektlari hamda ularga tutash hududlarda yuzaga kelishi mumkin boʻlgan xavf-xatarlar toʻgʻrisidagi maʼlumotlarni yigʻish, tizimlashtirish, jamlash va tahlil qilish; transport va turizm obyektlari hamda ularga tutash hududlarda huquqbuzarlik holatlari, tabiiy va texnogen tusdagi hodisalarning oldini olish va ularning oqibatlarini bartaraf etish yuzasidan tezkor va samarali choralar koʻrish boʻyicha taklif va tavsiyalar ishlab chiqish; transport va turizm obyektlari hamda ularga tutash hududlarda yuzaga kelishi mumkin boʻlgan xavflar toʻgʻrisida Bosh boshqarma Navbatchilik qismini tezkor maʼlumotlar bilan taʼminlash. 3. Oʻzbekiston Respublikasi Ichki ishlar vazirligi Transportda xavfsizlikni taʼminlash bosh boshqarmasi tuzilmasida Situatsion-tahliliy markazni tashkil etish boʻyicha chora-tadbirlar rejasi ilovaga muvofiq tasdiqlansin. 4. Oʻzbekiston Respublikasi Ichki ishlar vazirligining Toshkent shahar Mirobod tumani, Taras Shevchenko koʻchasi, 62-uy manzilida joylashgan Bosh boshqarma hududida Markaz binosini qurish haqidagi taklifi maʼqullansin. 5. Quyidagilar: Oʻzbekiston Respublikasi Ichki ishlar vazirligi — Markaz qurilishi ishlari buyurtmachisi etib; Markaz qurilishi ishlari boʻyicha bosh loyihachi va bosh pudratchi tashkilotlar oʻrnatilgan tartibda tanlov (tender) savdolari orqali aniqlanishi belgilansin. 6. Quyidagilar Markaz qurilishi ishlarini moliyalashtirish manbalari etib belgilansin: loyiha-smeta hujjatlarini ishlab chiqish boʻyicha — Oʻzbekiston Respublikasi Ichki ishlar vazirligining budjetdan tashqari mablagʻlari; qurilish-montaj ishlarini olib borish boʻyicha — Oʻzbekiston Respublikasi Ichki ishlar vazirligining budjetdan tashqari mablagʻlari, 2020-yil va kelgusi yillar uchun Investitsiya dasturlarini shakllantirishda Oʻzbekiston Respublikasi Ichki ishlar vazirligiga ajratiladigan markazlashtirilgan kapital qoʻyilmalar hamda qonunchilik hujjatlarida taqiqlanmagan boshqa manbalar; zarur jihozlar va dasturiy taʼminotlarni xarid qilish hamda oʻrnatish boʻyicha — Oʻzbekiston Respublikasi Ichki ishlar vazirligining budjetdan tashqari mablagʻlari, xalqaro moliya institutlari va xorijiy hukumat moliya tashkilotlarining moliyaviy resurslari hamda qonunchilik hujjatlarida taqiqlanmagan boshqa manbalar. 7. Oʻzbekiston Respublikasi Investitsiyalar va tashqi savdo vazirligi Ichki ishlar vazirligi va Moliya vazirligi bilan birgalikda mazkur Markaz qurilishi ishlari oʻz vaqtida amalga oshirilishi uchun xorijiy moliyaviy resurslar jalb etilishini taʼminlasin. 8. Oʻzbekiston Respublikasi Ichki ishlar vazirligi: a) bir oy muddatda Oʻzbekiston Respublikasi Ichki ishlar vazirligi Transportda xavfsizlikni taʼminlash bosh boshqarmasi Situatsion-tahliliy markazining nizomini tasdiqlasin; b) 2021-yil 1-yanvarga qadar: transport obyektlarida xavfsizlikni taʼminlovchi profilaktika inspektorlari va patrul-post xizmati xodimlarini mobil videoregistrator (bodikamera)lar bilan taʼminlasin; transport obyektlarida xavfsizlikni taʼminlovchi profilaktika inspektorlarini qidiruvdagi shaxslar toʻgʻrisidagi maʼlumotlar bilan dasturiy taʼminotga ega planshetlar bilan taʼminlash choralarini koʻrsin; v) Markazni malakali mutaxassislar bilan jamlash boʻyicha choralar koʻrsin. 9. Oʻzbekiston Respublikasi Transport vazirligi, “Oʻzbekiston temir yoʻllari” AJ va “Uzbekistan airports” AJ Ichki ishlar vazirligi bilan birgalikda ikki oy muddatda mazkur qaror talablaridan kelib chiqqan holda transport obyektlari va ularga tutash hududlarni videokuzatuv moslamalari bilan jihozlashning tarmoq jadvalini tasdiqlasin. 10. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi Markazni transport va turizm obyektlari hamda ularga tutash hududlarda jamoat xavfsizligini taʼminlashning markazlashgan boshqaruvini amalga oshirish uchun zarur yuqori tezlikdagi aloqa transport kanallari bilan belgilangan tartibda taʼminlasin. 11. Oʻzbekiston Respublikasi Ichki ishlar vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 12. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari — transport vaziri A.J. Ramatov zimmasiga yuklansin. T/r Tadbirlar nomi Amalga oshirish mexanizmi Ijro muddati Masʼul ijrochilar I. Situatsion-tahliliy markaz binosini qurish va faoliyatini taʼminlash 1. Oʻzbekiston Respublikasi Ichki ishlar vazirligi Transportda xavfsizlikni taʼminlash bosh boshqarmasi tuzilmasida Situatsion-tahliliy markaz binosini qurish boʻyicha loyiha-smeta hujjatlarini ishlab chiqish. 1. Texnik topshiriqni tasdiqlash. 2. Loyiha — smeta hujjatlarini ishlab chiqish. 2020-yil15-fevral 2020-yil1-may Ichki ishlar vazirligi, Axborot texnologiyalari va kommunikatsiyalarini rivojlantirish vazirligi,Transport vazirligi 2. Situatsion-tahliliy markaz binosini qurish va montaj ishlarini bajarish. 1. Tanlov/tender savdolarini oʻtkazish va shartnomani imzolash. 2. Qurilish-montaj ishlarini bajarish. 2020-yil 1-iyul Shartnomaga asosan Ichki ishlar vazirligi, Axborot texnologiyalari va kommunikatsiyalarini rivojlantirish vazirligi,Transport vazirligi 3. Situatsion-tahliliy markazning moddiy-texnik bazasini jihozlash. Tovar — moddiy qiymatlarni xarid qilish. 2020-yil 1-dekabr Ichki ishlar vazirligi, Axborot texnologiyalari va kommunikatsiyalarini rivojlantirish vazirligi,Transport vazirligi II. Situatsion-tahliliy markazni zamonaviy axborot va kommunikatsiya texnologiyalari bilan jihozlash 4. Situatsion-tahliliy markazni zamonaviy axborot va kommunikatsiya texnologiyalari bilan jihozlash boʻyicha Ishchi guruhni shakllantirish. Ishchi guruh tarkibini shakllantirish. 2020-yil 10-yanvar Ichki ishlar vazirligi, Axborot texnologiyalari va kommunikatsiyalarini rivojlantirish vazirligi,Transport vazirligi, Davlat xavfsizlik xizmati, “Oʻzbekiston temir yoʻllari” AJ, “Uzbekistan airports” AJ 5. Situatsion-tahliliy markazga zamonaviy axborot va kommunikatsiya texnologiyalarini ulash maqsadida transport obyektlarini, mavjud axborot va kommunikatsiya infratuzilmasini oʻrganish. Transport obyektlari va ularga tutash hududlar roʻyxatini hamda tahliliy maʼlumot va hisobotlarni tayyorlash. 2020-yil yanvar-fevral Ichki ishlar vazirligi, Axborot texnologiyalari va kommunikatsiyalarini rivojlantirish vazirligi,Transport vazirligi, Davlat xavfsizlik xizmati, “Oʻzbekiston temir yoʻllari” AJ, “Uzbekistan airports” AJ 6. “Xavfsiz shahar” apparat-dasturiy kompleksi bilan integratsiyalashni hisobga olgan holda Situatsion-tahliliy markaz binosini zamonaviy axborot-kommunikatsiya vositalari bilan jihozlash boʻyicha Texnik topshiriqni ishlab chiqish. Texnik topshiriqni tasdiqlash. 2020-yil 1-may Ichki ishlar vazirligi, Axborot texnologiyalari va kommunikatsiyalarini rivojlantirish vazirligi,Transport vazirligi, Davlat xavfsizlik xizmati, “Oʻzbekiston temir yoʻllari” AJ, “Uzbekistan airports” AJ 7. Situatsion-tahliliy markazni tashkil etish doirasida qurilmalarni xarid qilish. 1. Tanlov/tender savdolarini oʻtkazish. 2. Shartnoma tuzish. 2020-yil iyun — avgust 2020-yil sentyabr Ichki ishlar vazirligi, Axborot texnologiyalari va kommunikatsiyalarini rivojlantirish vazirligi 8. Videokuzatuv qurilmalarini, server qurilmalari va maʼlumotlarni saqlash vositalarini, transport vositalari uchun maxsus monitorlarini oʻrnatish. Qurilmalarni xarid qilish va oʻrnatish. shartnomaga asosan Ichki ishlar vazirligi, “Oʻzbekiston temir yoʻllari” AJ, “Uzbekistan airports” AJ, Axborot texnologiyalari va kommunikatsiyalarini rivojlantirish vazirligi 9. Situatsion-tahliliy markazni sinov rejimida ishga tushirish. Ishga tushirish-sozlash ishlarini bajarish. shartnomaga asosan Ichki ishlar vazirligi, Axborot texnologiyalari va kommunikatsiyalarini rivojlantirish vazirligi, Transport vazirligi, “Oʻzbekiston temir yoʻllari” AJ, “Uzbekistan airports” AJ